Anna Pihl

Anna Pihl er en dansk dramaserie, der havde premiere på TV 2 den 13. februar 2006.

Handlingen foregår i København i Station Bellahøjs distrikt og handler om den unge politibetjent Anna Pihl som forsøger at balancere familie, forhold og arbejde som enlig mor og politibetjent på en ny arbejdsplads. Serien består, som mange andre danske serier, af i alt 10 episoder pr. sæson. Seriens sæson 2 fik premiere 12. februar 2007. Der påbegyndes den 26. marts 2007 optagelser til en 3. sæson af Anna Pihl. Optagelserne til sæson 3 blev officielt afsluttet fredag den 10. august 2007. Optagelserne blev dog forlænget med to såkaldte "opsamlingsdage" således, at optagelserne blev endelig færdiggjort tirsdag den 14. august 2007. Tredje og sidste sæson havde premiere på TV 2 7. januar 2008. Anna Pihl blev produceret af selskabet Cosmo Film for TV 2.

Handling 

I første sæson er Anna ny betjent på Bellahøj politistation. Hun får ikke ligefrem en god start, da hun møder for sent sin første dag, har sin 4-årige søn Mikkel med og får to mand på hospitalet ved første opgave. Men foruden alle de fejl, tror vagthavende (Ole) at hun stadig kan blive en rigtig god politimand. Hun møder Martin, som hun får et forhold til. Han er også ansat som betjent på Bellahøj, men Anna er usikker på at få en kæreste, da hendes eksmand ikke var til at stole på, og hun har derfor meget svært ved at binde sig. Men efter et par måneder får alle kendskab til deres forhold. Anna får i midten af første sæson svært ved at bevise overfor sig selv, at hun er en god politimand, da hun dækkede over hendes storebror Mads’ spirituskørsel, og hvor han senere hen kører en pige ihjel i en rus. Martin blev stukket ned i Parken under en fodboldkamp af Zoran, som Mikala havde kendskab til, og hans tilstand var kritisk. Under en gidseltagning på Bellahøj viste Anna sine evner som forhandler, da Zoran holdt Mikala fanget, og efterfølgende blev Anna tilbudt en stilling som forhandler med uddannelse i London.

I anden sæson er Martin dog blevet frisk igen efter knivstikkeriet i Parken, indtil et besøg hos lægen, der oplyser om at han er syg og ikke kan være i politiet mere. Anna og Martins forhold glider derefter langsomt fra hinanden, da Martin har en affære, og han forsvinder ud af hendes liv. I mellemtiden har Anna fået job som forhandler, hvilket hun selvfølgelig er rigtig glad for. Efter det forliste forhold med Martin, møder Anna den svenske forhandler Daniel, som hun mødte i første afsnit i sæson 2 under en opsat gidseltagning. De to ender sammen efter kidnapningssagen afslutning i Sverige. Mikala, hendes kollega, roder sig ud i en masse farlige sager, da hun ville beskytte sin 14-årige søn mod stoffer efter han endte på hospitalet efter en fest. Anna ender med at skulle anholde Mikala og give hende en dom på to år. Sæson 2 slutter spændingsfyldt med, at Martin dukker op juleaften i Annas hoveddør.

I starten af sæson 3 er Anna på besøg hos Daniel i Sverige og han frier til hende, og hun siger ja. Anna er også rykket op til Efterforskningen, hvor hun får en ny kollega Mik, som er spillet af Jacob Lohmann. Eva fortæller Anna at hun har ansat Martin igen, da de mangler folk i efterforskning, og Anna har det helt fint med det, selvom det er lang tid siden at hun sidst har set Martin. Martin er nu rask efter en hjerteoperation i Tyskland. Daniel ændrer markant adfærd efter Martins genansættelse i afdelingen, og han har svært ved at styre sit temperament efter et overfald på ham og Anna. I slutningen af sæson 3 har Daniels forældre sørget for at de kan holde brylluppet på Skånes fineste slot. Anna trækker Daniel til side og siger at det er for meget for hende, og at hun ikke kan gifte sig med ham. Daniel bliver derefter sur og råber at hun skal forsvinde ud af hans liv, og han går. Anna står et øjeblik, hvorefter hun går sin vej. I afsnit 27 skal Anna og resten af afdelingen redde en pakistansk kvinde fra et tvangsægteskab. Efter sagens afslutning snakker Anna og Martin sammen om Annas forliste bryllupsplaner med Daniel, og Martin afslører at han flytter til Aarhus med kæresten, Julie. I Afsnit 28 skal Anna midlertidigt arbejde som fængselsbetjent, da hendes gamle kollega Mikala (Iben Hjejle), skal være stikker i en narkosag. Det flyder med stoffer i kvindeafdelingen i Vestre Fængsel og Mikala får opsporet hvor stofferne kommer fra. Sagen slutter godt, og Mikala bliver overflyttet til et åbent fængsel. Martin skal flytte til Aarhus med sin kæreste, og det rør tydeligt Anna en smule. De fortæller hinanden at de kommer til at savne hinanden. I afsnit 29 skal Martin og Anna gennemsøge en forladt lagerbygning, hvor de to deler sig for at lede. Anna finder de to eftersøgte pushere Bjørn og Bonnie. Bjørn truer Anna med en pistol og Anna ender med at affyre et dræbende skud mod Bjørn. Bonnie forsvinder da lyset i lagerbygningen går ud og Martin kommer til undsætning. Bonnie og pistolen er væk og Annas skud bliver undersøgt af statsadvokaten, som i slutningen af afsnittet tiltaler Anna for manddrab. Anna må aflevere sin pistol og sit tjeneste-skilt.

I afsnit 30, som er det allersidste afsnit af “Anna Pihl”, går jagten ind på at finde den pistol som Bjørn sigtede på Anna med. Martin og Anna undersøger lagerbygningen uden for efterforskningen og finder en skjult udgang på loftet, hvor en eventuelt 3. person kunne have gemt sig under skudepisoden, hvor Bjørn døde. Anna og Martin finder frem til en parkeret auto camper, som tilsyneladende tilhører en kending, kaldet Geggo. Politiet leder stadig efter Bonnie, men de finder hende i en lejlighed, hvor hun er død af en overdosis, og pistolen er som sunket i jorden. Mik Og Martin holder øje med den auto camper, som Anna og Martin fandt nøglerne til. Mik tror, at Martin ligger og knalder Anna, men Martin forsikrer ham om, at han er ved at flytte til Aarhus. Geggo henter autocamperen og han bliver anholdt. Men politiet kan kun tilbageholde ham i 24 timer, på grund af manglende beviser. Da han bliver løsladt, lægger Anna mærke til han har nogle andre sko på end da han kom ind. Martin finder de andre sko i en kuffert i Geggos advokats bil, og de bliver begge anholdt. I Geggos skosåler finder de det stof, som slog Bonnie ihjel og pistolen bliver fundet i havnen. Anna får sin pistol og sit tjeneste-skilt tilbage. Da hun går ned og drikker champagne med Mik fortæller han, at Martin har haft sin sidste dag, og at han er på vej til Aarhus. Anna skynder sig hen til Martin, men hun ser at flyttebilen er på vej afsted. Til hendes store overraskelse står Martins flyttekasser der stadig og derefter kysser de. Afsnittet slutter med at der er havefest hos Anna og Jan og Mikkel siger højt til sin mor: "Mor, jeg vil have en lillesøster". Annas storebror Mads, som efter 15 måneder er blevet løsladt, overbringer nyheden at han endelig har fået et arbejde. Alle griner og Martin siger "Skål skat" og til sidste fryser billedet af Anna der smiler.

Medvirkende

Station Bellahøj 
 Charlotte Munck som Anna Pihl 
 Iben Hjejle som Mikala Hansen 
 Paw Henriksen som  Kim G. Blomberg
 Said Chayestehsom Karim Kadhjani
 Claes Bang som Martin Krøyer 
 Henrik Birch som  Ole (vagthavende)
 Tammi Øst som Eva 
 Jacob Lohmann som Mik

Øvrige medvirkende 
 Peter Mygind som Jan Bøtger
 Kurt Ravn som Henning Pihl
 Frank Thiel som Mads Pihl
 William Hagedorn-Rasmussen som Mikkel Pihl:
 Ola Rapace som Daniel Nordstrøm
 Anne-Grethe Bjarup Riis som Therese
 Morten Hauch-Fausbøll som Thomas Hansen
 Ole Dupont som Læge Steen Skovgaard
 Carl Vinter som Tobias Hansen (sæson 1) Jonas Wandschneider (sæson 2)
 Kasper Leisner som Peter (Mikkels far og Annas eks): 
 Kanya Natascha RørbechJulie (betjent Martins kæreste)
 Carsten Bjørnlund som Per Willemoes

Serieoversigt

Sæson 1 (2006) 
Sæson 1 er udkommet på dvd.

Sæson 2 (2007) 
Sæson 2 er udkommet på dvd.

Sæson 3 (2008) 
Sæson 3 er udkommet på dvd.

Referencer

Eksterne henvisninger 
 
 annapihl.tv2.dk 
 Anna Pihl på Settet.dk
 Anna Pihl på Kulturkapellet.dk

Krimiserier fra Danmark
Dramaserier fra Danmark
Danske tv-serier fra 2000'erne
TV 2-serier